ทำไม Versace ถึงต้องอยู่บนพื้น?
หนึ่งในเพลงที่ดังมากของปีที่แล้วก็คือเพลง Versace on the Floor ของ Bruno Mars ลงทุนแมนเชื่อว่าเพลงนี้น่าจะเป็นเพลงโปรดของใครหลายๆ คน  ด้วยทำนองเพลงและน้ำเสียงที่ไพเราะของ Bruno  ไม่ต้องรู้ความหมายก็ยังสามารถเคลิบเคลิ้มไปกับเพลงได้ไม่ยาก แต่เคยสงสัยกันหรือไม่ว่า แล้วทำไม Versace จะต้องอยู่บนพื้น?  ก่อนที่จะเฉลย ลงทุนแมนขอเล่าเรื่องประวัติของ Versace ให้ฟังก่อน
6 ต.ค. 2561

ทำไม Versace ถึงต้องอยู่บนพื้น? / โดย ลงทุนแมน
หนึ่งในเพลงที่ดังมากของปีที่แล้วก็คือเพลง Versace on the Floor ของ Bruno Mars
เพลงนี้น่าจะเป็นเพลงโปรดของใครหลายๆ คน 
ด้วยทำนองเพลงและน้ำเสียงที่ไพเราะของ Bruno 
ไม่ต้องรู้ความหมายก็ยังสามารถเคลิบเคลิ้มไปกับเพลงได้ไม่ยาก
แต่เคยสงสัยกันหรือไม่ว่า ความหมายของเนื้อเพลงนี้เป็นอย่างไร?
ก่อนที่จะเฉลย ลงทุนแมนขอเล่าเรื่องประวัติของ Versace ให้ฟังก่อน
แบรนด์ Versace ก่อตั้งโดย Giovanni Maria "Gianni" Versace
ครอบครัวของของคุณ Gianni มีธุรกิจร้านตัดเสื้ออยู่ในเมืองเรจโจคาลาเบรีย ประเทศอิตาลี
วัยเด็กของคุณ Gianni ก็มักจะไปช่วยงานที่ร้านตัดเสื้อเสมอ
เมื่อเขาอายุ 26 ปี จึงได้เดินทางไปทำงานที่มิลาน เมืองที่เรียกได้ว่าเป็นศูนย์กลางของแฟชั่น
คุณ Gianni เริ่มต้นจากการเป็นดีไซเนอร์ให้กับแบรนด์อื่นๆ ก่อนที่จะสามารถเปิดร้านของตัวเอง โดยใช้ชื่อว่า ‘Versace’ ในปี 1978
เสื้อผ้าของคุณ Gianni เป็นที่รู้จักอย่างรวดเร็ว เนื่องจากโดดเด่นด้วยสีสันและลายพิมพ์ รวมทั้งรูปแบบที่เซ็กซี่
ซึ่งทั้งหมดนี้เป็นลักษณะที่ตรงกันข้ามกับเสื้อผ้าที่วางขายในขณะนั้นโดยสิ้นเชิง
นอกจากนั้นงานออกแบบของคุณ Gianni ก็มักจะมีการผสมผสานศิลปะหรือเรื่องเล่าของกรีกโรมันเข้าไปด้วย
เห็นได้ชัดจากโลโก้ของ Versace ที่เป็นรูปเมดูซา หรือปีศาจหญิงสาวผมงูในตำนานโบราณ
ในปี 1982 Versace เริ่มขยายธุรกิจเข้าสู่วงการเครื่องประดับ น้ำหอม และของใช้ภายในบ้าน
Versace ยังเป็นแบรนด์แรกๆ ที่ทำการตลาดโดยจ้างบุคคลที่มีชื่อเสียงมานั่งอยู่แถวหน้าในงานแสดงแฟชั่นโชว์อีกด้วย
ในขณะนั้น Versace ได้รับการประเมินว่ามีมูลค่าประมาณ 807 ล้านดอลลาร์สหรัฐ ซึ่งมีหน้าร้านประมาณ 130 สาขาทั่วโลก
แต่ก็น่าเสียดาย เส้นทางที่กำลังรุ่งเรืองของคุณ Gianni ต้องจบลงด้วยวัยเพียง 50 ปี เนื่องจากเขาโดนฆาตกรรมในปี 1997
ใครฆ่าคุณ Gianni?
ตำรวจสามารถสืบสวนจนพบว่าผู้ที่ยิงคุณ Gianni ก็คือฆาตกรต่อเนื่อง Andrew Cunanan 
และเขาก็ได้ฆ่าตัวตายตามหลังจากที่ก่อเหตุ 8 วัน
หลังจากการเสียชีวิตของคุณ Gianni น้องสาวของเขา Donatella Versace ก็ได้เข้ามารับช่วงดูแลเรื่องการออกแบบต่อ
ก่อนหน้านี้อาจจะมีช่วงเวลาที่ชื่อของ Versace เงียบลงไปบ้าง 
แต่ก็กลับมาเป็นที่พูดถึงอีกครั้ง เมื่อนักร้องชื่อดัง Bruno Mars ออกผลงานเพลง Versace on the Floor
ซึ่งดูเหมือนตัว Bruno Mars เองก็ชื่นชอบในแบรนด์ Versace เช่นกัน
เห็นได้จากเครื่องแต่งกายของเขา ที่ไม่ว่าจะเป็นการแสดงระดับประเทศอย่าง Super Bowl งานทัวร์คอนเสิร์ต หรือในหลายๆ มิวสิกวิดีโอ ก็จะมีชุดของ Versace อยู่ในนั้นด้วย
ล่าสุดมีข่าวออกมาว่า Michael Kors แบรนด์เครื่องแต่งกายจากสหรัฐอเมริกา 
ได้เจรจาขอซื้อ Versace ด้วยมูลค่า 2,100 ล้านดอลลาร์สหรัฐ หรือคิดเป็นเงินไทยประมาณกว่า 68,000 ล้านบาท
หลังจากรวมกันแล้วบริษัท Michael Kors จะเปลี่ยนชื่อเป็น Capri Holdings ซึ่งได้แรงบันดาลใจมาจากชื่อของเกาะ Capri สถานที่ท่องเที่ยวที่หรูหราและมีเสน่ห์
Michael Kors มีแผนที่จะขยายสาขาของ Versace จาก 200 สาขาในปัจจุบัน เป็น 300 สาขา
รวมทั้งเพิ่มยอดขายเกือบ 3 เท่า โดยต้องการให้ไปถึง 64,820 ล้านบาท จากเดิมที่มียอดขายประมาณ 26,187 ล้านบาท
ดีลการซื้อขายในครั้งนี้ถือเป็นอีกหนึ่งความสำเร็จของบริษัทจากประเทศสหรัฐอเมริกา ที่สามารถเป็นเจ้าของแบรนด์หรูจากทางฝั่งยุโรปได้
ซึ่งโดยส่วนใหญ่แล้วแบรนด์เหล่านี้จะอยู่ภายใต้เครือ LVMH ที่เป็นเจ้าของหลายแบรนด์ เช่น Louis Vuitton, Dior, Marc Jacobs หรือ Kering ที่เป็นเจ้าของ Balenciaga และ Gucci
Michael Kors เริ่มเข้าสู่ตลาดแฟชั่นยุโรปตั้งแต่ปี 2017 โดยเข้าซื้อแบรนด์รองเท้าชื่อดัง Jimmy Choo มาในราคาเกือบ 39,000 ล้านบาท
อย่างไรก็ตาม Michael Kors ก็ไม่ใช่แบรนด์แรกที่นำกลยุทธ์นี้มาใช้
เนื่องจากก่อนหน้านี้ Coach ก็ได้ซื้อ Stuart Weitzman และ Kate Spade รวมทั้งเปลี่ยนชื่อบริษัทเป็น Tapestry เพื่อแสดงถึงการเป็นบริษัท Holding มากขึ้น
ปัจจุบันมีการคาดการณ์ว่าตลาดของแบรนด์หรูเหล่านี้มีมูลค่าประมาณ 9.9 ล้านล้านบาท และคาดว่าจะเพิ่มขึ้นเป็น 14.5 ล้านล้านบาท ภายในปี 2025
ดังนั้นก็ไม่น่าแปลกใจว่าทำไมจึงเกิดการควบรวมแบรนด์ต่างๆ เข้าด้วยกันมากมาย
เพื่อขยายส่วนแบ่งตลาดของตนเอง
ปิดท้ายด้วยคำเฉลยว่าทำไม Versace ถึงต้องอยู่บนพื้น
ถ้าใครเคยสังเกตเนื้อเพลง Versace on the Floor จะพบว่าเนื้อเพลงกล่าวถึงการแสดงความรักระหว่างชายหญิง
ในค่ำคืนที่มีแค่เราสองคน
หญิงสาวอยู่ในชุดกระโปรง Versace 
ส่วนชายหนุ่มก็ค่อยๆ รูดซิปด้านหลังของหญิงสาวลง จนชุดกระโปรงหลุดไปกองอยู่ที่พื้น
ซึ่งเรื่องนี้อาจตีความหมายได้ว่า ถึงแม้ Versace จะเป็นแบรนด์หรูสวยงามเพียงใด แต่สุดท้ายมันก็คงได้แต่กองอยู่บนพื้น เพราะความสวยงามที่แท้จริงอาจจะกลายเป็นสิ่งที่เกิดขึ้นหลังจากนั้น..
----------------------
นอกจาก Versace แล้ว ติดตามเรื่องของแบรนด์ต่างๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
  
-
-